CELEX: 62020TN0304
Language: sk
Date: 2020-05-20 00:00:00
Title: Vec T-304/20: Žaloba podaná 20. mája 2020 – Molina Fernández/SRB

27.7.2020   
            
            
               SK
            
            
               Úradný vestník Európskej únie
            
            
               C 247/32
            
         
      Žaloba podaná 20. mája 2020 – Molina Fernández/SRB
      (Vec T-304/20)
      (2020/C 247/43)
      Jazyk konania: španielčina
      
         Účastníci konania
      
      
         Žalobkyňa: Laura Molina Fernández (Madrid, Španielsko) (v zastúpení: S. Rodríguez Bajón a A. Gómez-Acebo Dennes, abogados)
      
         Žalovaná: Jednotná rada pre riešenie krízových situácií
      
         Návrhy
      
      Žalobkyňa navrhuje, aby Všeobecný súd zrušil napadnuté rozhodnutie.
      
         Dôvody a hlavné tvrdenia
      
      Táto žaloba smeruje proti rozhodnutiu Jednotnej rady pre riešenie krízových situácií zo 17. marca 2020, ktorým sa stanovuje, či je potrebné vyplatiť náhradu akcionárom a veriteľom, v súvislosti s ktorými sa vykonali opatrenia na riešenie krízovej situácie týkajúce sa Banco Popular Español S.A. (SRB/EES/2020/52),
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  V prvom rade je podľa žalobkyne dôvodné tvrdiť, že správa o ocenení 3 nebola vydaná skutočne nezávislým expertom, ako to vyžaduje článok 20 ods. 16 a 18 nariadenia Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 2014, s. 1).
               
            
                  2.
               
               
                  V druhom rade sa žalobkyňa domnieva, že je dôvodné tvrdiť, že správa o ocenení 3 je protiprávna, keďže metóda analýzy, ktorú použila spoločnosť Deloitte je chybná, v dôsledku čoho dospela tiež k chybným záverom, ktoré voči žalobkyni spôsobujú závažné škodlivé následky, pričom žalobkyni, bolo chybne a nespravodlivo odopreté odškodnenie, na ktoré má nárok.
               
            
                  3.
               
               
                  V treťom rade správa o ocenení 3 vychádza z nesprávnych predpokladov, o finančnom stave spoločnosti Banco Popular v momente riešenia jej krízovej situácie.